钦定古今图书集成/理学汇编/学行典/第183卷 > 刘霁
## 钦定古今图书集成/理学汇编/学行典/第183卷 > 刘霁

按《梁书孝行传》：“刘霁，字士烜，平原人也。祖乘民，宋冀
州刺史。父闻慰，齐工员郎。霁年九岁，能诵《左氏传》，宗
党咸异之。十四，居父忧，有至性，每哭辄呕血。家贫，与
弟杳歊相笃励学。既长，博涉多通。天监中，起家奉朝
请，稍迁宣惠晋安王府参军，兼限内记室。出补西昌
相，入为尚书主客侍郎。未期，除海盐令。霁前后宰二”
邑，并以和理著称。还为建康，正非所好。顷之，以疾免。
寻除建康令，不拜。母明氏寝疾，霁年已五十，衣不解
带者七旬，诵《观世音经》数至万遍。夜因感梦，见一僧
谓曰：“夫人算尽，君精诚笃至，当相为申延。”后六十馀
日乃亡。霁庐于墓，哀恸过礼，常有双白鹤驯翔墓侧，
处士阮孝绪致书抑譬，霁思慕不已。服未终而卒，时
年五十二。著《释俗语》八卷，文集十卷。弟杳，在《文士传》，
歊在《处士传》。